google/wiki40b huggingface dataset:
Atle Nymo

Karriere

Nymo medvirket i «Bodø Big Band» under lærer Henning Gravrok, og ble senere utdannet ved Jazzlinja (NTNU), og har dessuten spilt i Håvard Stubøs kvintett North. I den senere tid har han spilt i Ole Morten Vågans band Motif der han var med å bli kåret til «Young Jazz Comets» 2001 ved Copenhagen Jazz Festival.  I «next MGN Trio» spiller han med Mats Monstad og Ketil Gutvik, samt i sistnevntes «Gutvik5».  Ellers har han medvirket i Trondheim Jazzorkester (turne med Pat Metheny i 2001, Moldejazz med Chick Corea i 2003), Norsk jazzforums Milestones in Jazz, og spilt med Kaizers Orchestra.
Nymo er en flittig brukt storbandmusiker og deltar bl.a. på trommeslageren Børre Dalhaugs «Big Band Blast» (2004) og trombonist/komponist Helge Sundes «Denada» (2005), og var fra 2002-2003 medlem av Geir Lysnes Listening Ensemble. Han har også spilt i Trondheim Jazzorkester, og deltok på orkesterets samarbeidsprosjekter med Chick Corea i 2000/2001 og Pat Metheny i 2003. Nymo har også egne plateutgivelse med «Atle Nymo & Frode Nymo Quartet» (med Håkon Mjåset Johansen trommer og Ole Morten Vågan bass). I hans egen «Atle Nymo Quartet» spiller Vigleik Storaas (piano), Magnus Forsberg (trommer) og Ole Morten Vågan (bass).
Maria von Trapp

Tidlig liv

Maria Kutschera ble født i 1905 i Østerrike på et tog som gikk fra hennes foreldres landsby i Tirol til et sykehus i Wien. Hun ble foreldreløs på sin syvende bursdag. Hun gikk på skole i Wien og gikk ferdig utdannet fra State Teachers College for Progressive Education i Wien 18 år gammel, i 1923. Hun kom til Nonnberg kloster, en Benediktinerorden (Romersk-katolsk) i Salzburg, hvor hun ønsket å bli en nonne. Mens hun fortsatt var en novise ble hun spurt om hun kunne være lærer for en av de syv barna til enkekommandøren Georg Ritter von Trapp og hans første kone, Agathe Whitehead von Trapp. Maria og Georg ble gift 26. november 1927.
Familien Trapp mistet formuen sin i 1935. Tidligere hadde den vært trygt investert i en bank i London. Kapteinen ønsket å hjelpe en venn, Mrs. Lammer, med bankforretningen hans. Han tok ut pengene fra den engelske banken og satte de inn i Mrs. Lammers bank, som etterhvert gikk konkurs. For å overleve sa Trapp-familien opp de fleste av tjenerne sine, flyttet til toppetasjen og lånte ut de ledige rommene til studenter på det katolske universitetet like ved. Erkebiskopen sendte Fader Wasner til dem som  prest, og familien gjorde musikk til en karriere. Etter å ha vært med på en festival i 1935 ble de en populær gruppe. Like etter den nazistiske overtakelsen av Østerrike i 1938 flyttet familien til Italia og så til USA. Familiens hjem ble hovedkvarteret til Heinrich Himmler.

Amerika

Til å begynne med kalte de seg selv the Trapp Family Choir og reiste rundt i statene. Etter en ikke særlig suksessfull avtale med Charles Wagner signerte de heller for F. C. («Freddie») Schang. Freddie trodde navnet de brukte minnet for mye om kirken og kristendom og familien «amerikaniserte» seg selv og skiftet, etter hans forslag, til the Trapp Family Singers. Familien, som da inkluderte ti barn, ble berømte i en ny sammenheng hadde snart verdensturneer. Etter krigen skapte de selskapet the Trapp Family Austrian Relief Inc. som sendte mat og klær for å hjelpe Østerrike.
Trapp-familien bygde sitt nye hjem på en gård i Stowe i Vermont i 1942. Georg von Trapp døde av lungekreft 30. mai 1947.
Zhidan

Zhidan (kinesisk: 志丹县 ; pinyin: Zhìdān Xiàn) er et fylke i provinsen Shaanxi i Folkerepublikken Kina. Det er historisk bedre kjent som Bao'an (宝安, Wade-Giles: Pao An). Fylket er i den landlige nordlige sentralvestlige region.
Fra juli 1936 til januar 1937 var dette hovedstad for det kommunistisk-kontrollerte Kina under den kinesiske borgerkrig, hvorpå hovedkvarteret ble flyttet til Yan'an, som var ny hovedstad til 1947.
Bao'an fylke fikk senere navnet Zhidan fylke, etter den ledende kommunistiske general Liu Zhidan, som falt i kamp i 1935.
Zhidan fylke hadde i 1999 117 531 innbyggere.

Kulturminner

Revolusjonsminnesmerket i Bao'an (Bao'an geming jiuzhi, 保安革命旧址) fra 1936 og 1937 ble i 2006 oppført på Folkerepublikken Kinas liste over kulturminner.
Dzerzjinsk

Historie

Byen er oppkalt etter Felix Dzerjinski, tsjekaens første leder.
I 1941 ble fabrikken Kaprolactam (eller Caprolaktam) organisk glassfabrikk for produksjon av kjemiske våpen opprettet. Produksjonen var først og fremst lewisitt med giftvirkning fra innholdet av arsen trioksid, og sennepsgass. I tillegg ble det produsert hydrogencyanid og fosgen.
Produksjonen av stridsgass opphørte i 1945. Det meste av lageret ble da gravd ned på fabrikkområdet. Sennepsgass-fabrikken  ble demontert i 1994, men produksjonen av lewisitt var fortsatt ikke avsluttet i 1998.
De viktigste fabrikkene har vært Korund (opprettet 1915. Den første fabrikken i Russland som produserte cyanid. Fortsatt i drift), Kaprolaktam, Chemmash (I drift. Mekanisk utstyr), Syntez (I drift. Produserer nå elektronikk), Oka, Yava, Orgsitilen, Orgsteclo (Produserte tidligere glassartikler til fly), Zarya. En fabrikk oppkalt etter Sverdlov er plassert under bakken i den vestlige delen av byen. Dette er antagelig Dzerzhinsks største anlegg. Produksjonen er av eksplosiver. (Fortsatt i drift).
Konsortiet Kaprolactam er omorganisert og produserer nå kjemisk utstyr, saltsyre, etylenoksid, polymerkuler og plastartikler.
Gjennom en joint-venture-avtale med tyske Wella AG omfatter produksjonen også såpeartikler, akrylglass og bildeler.
Befolkningen ble anslått til 285 000 i 1995.

Forurensning

Byen er blitt utpekt av Blacksmith Institute til en av de ti verst forurensede steder i verden, med tall som at gjennomsnittlig forventet levealder er 42 år for menn og 47 år for kvinner. Instituttet angir at 300 000 tonn kjemisk avfall i perioden 1930 – 1998 ble disponert på miljømessig uheldige måter. Konsekvensen er at grunnvannet som også er den viktigste drikkevannskilden, nå inneholder  høye konsentrasjoner av dioksin og fenoler.
Jehanabad (distrikt)

Demografi

Ved folketellingen i 2011 var det 1 124 176 innbyggere i distriktet, mot 924 839 i 2001. Den urbane befolkningen utgjør 11,95 % av befolkningen.
Barn i alderen 0 til 6 år utgjorde 17,25 % i 2011 mot 19,43 % i 2001. Antallet jenter i den alderen per tusen gutter er 918 i 2011 mot 915 i 2001.
Biblia pauperum

Biblia pauperum (latin for «De fattiges bibel») eller bildebibel var en type illustrerte, religiøse bøker som skal ha hatt stor utbredelse I Europa fra 1200-tallet og framover. Boka inneholdt bilder fra Bibelen forsynt med korte forklaringer og bibelsitat som vanligvis var skrevet på latin. Bildene var opprinnelig enkle pennetegninger, seinere ofte fine tresnitt, som gjenga Jesu liv med gammeltestamentlige bilder og profetord på samme side. Etter at boktrykkerkunsten ble utviklet i Tyskland på 1450-tallet, var utgaver av Biblia pauperum blant de første bøkene som kom. De ble trykt både som blokkbøker, det vil si bøker satt sammen av ettbladstrykk laget i helsides tresnitt, og som bøker der teksten var satt med flyttbare typer.
The Spiral

The Spiral (fransk tittel: Engrenages) er en fransk kriminalserie som har gått på Canal + siden 2005. Serien er et politidrama med fokus på etterforskning av kunsttyveri. Etterforskningen drar politiressurser fra politikontor i flere europeiske land.
Serien vant en internasjonal Emmy for beste dramaserie.
I Norge har serien blitt sendt på NRK.
Volund Smed fra Store Skauby

Volund Smed fra Store Skauby (org. Smith of Wootton Major) utgitt i 1967, er en novelle skrevet av J.R.R. Tolkien og oversatt til norsk av Johannes H. Berg jr. Denne korte novellen kan minne om et eventyr i både form og innhold. Språket inneholder imidlertid mange ordspill og underliggende betydninger, og symbolikken er svært typisk for Tolkien. Dette eventyret/fabelen er forøvrig ikke relatert til Midgard, hvor mesteparten av Tolkiens historier finner sted.

Handling

I forbindelse med den store festen som holdes hvert 24. år i landsbyen Store Skauby, blir en liten sølvstjerne bakt inn i kaken. Stjernen viser seg å komme fra Alveland, og innehaveren får evnen til å reise dit, til glede både for seg selv og andre.
Inge Staldvik

Liv og virke

Han vokste opp på småbruket Lyshaug i Staldvik (Stallvik) ved Tunnsjøen, vel 5 km fra Skorovas. Etter realskolen tok han grunnkurs ved Mære landbruksskole og begynte som gruvearbeider i Skorovas. Han hadde vært med på å organisere Folkebevegelsen mot EEC i Røyrvik allerede i 1972 og ble første gang formann i Røyrvik arbeiderparti i 1974. I 1975 hadde han et opphold ved Ringsaker folkehøgskole og begynte som ligningssekretær i Nittedal kommune. I 1978 kom han tilbake til hjemtraktene som organisasjonssekretær i AUF i Nord-Trøndelag, og satt som formann i fylkeslaget 1982–1983. I 1983 overtok Staldvik småbruket hjemme og ble valgt til ordfører i Røyrvik, som den yngste i landet den gangen, 28 år gammel. Han satt som ordfører frem til han ble innvalgt på Stortinget fra Nord-Trøndelag i 1985.
På Stortinget var han medlem av Stortingets landbrukskomité. Staldvik brøt med Arbeiderpartiets stortingsgruppe i desember 1992 over EØS-avtalen, som han var motstander av. I januar 1993 gikk han inn i Sosialistisk Venstreparti. Han ledet Nei til EU i Røyrvik foran folkeavstemningen i 1994. Han var SVs 1. vararepresentant til Stortinget fra Nord-Trøndelag 1993–1997, leder i Nord-Trøndelag SV 1994–1996, medlem av Røyrvik kommunestyre 1995–2003, medlem av Nord-Trøndelag fylkesting 1999–2007 og nestleder i regional rovviltnemnd for Midt-Norge. I 2010 meldte han seg ut av SV i protest mot Bård Vegar Solhjells uttalelser om at det var ønskelig med økte rovdyrbestander.
Noe senere stod han i spissen for en aksjon kalt «La bygdene leve, Jens».
Han tatt kurs i tradisjonsmat ved Høgskolen i Telemark samt kommunal økonomi og ledelse ved Høgskolen i Nord-Trøndelag, og åpnet i 2005 vertshuset Skjenkestova i Skorovas. For dette ble han i 2011 kåret til «Årets Ølhund» av Bryggeriforeningen.
Staldvik har også vært leder i Naumdøla Mållag 1996–2000, leder i Nord-Trøndelag Bonde- og Småbrukarlag 2002–2009 og styremedlem i Norsk Bonde- og Småbrukarlag 2003–2005.
Hurtigmat

Hurtigmat, gatekjøkkenmat eller fast food er enkle småretter som serveres normalt fra en hurtigmatrestaurant, gatekjøkken, butikk eller kiosk. Hurtigmat har vært sett på som billig mat med noe tvilsom kvalitet, men er i endring etter hvert som nye serveringskonsept innføres.

Nasjonale variasjoner

I Norge har pølse i brød lang tradisjon som hurtigmat. I dag finnes et videre utvalg av serveringstilbud, med forskjellige pølser og hamburgervarianter, sandwicher, kebab, pitabrød, kylling, pommes frites, taco, pizza, løvstek, biffsnadder og gryteretter. Det spises mest hurtigmat pr. innbygger i Finnmark, og hver finnmarking spiser i snitt 1,3 kg pølse i året.
I andre land varierer mattilbudet etter de lokale skikkene, i Japan er sushi og fiskeretter utbredt, mens i England er fish and chips svært vanlig.
Moses Dinekere Pelaelo

Utdanning og yrkeserfaring

Pelaelo er utdannet ved University of Swaziland, der han har en Bachelor of Commerce-grad fra 1983, og han tok Master in Business Administration ved University of Miami i USA i 1983. I tillegg har han tatt et kortere program innen makroøkonomi ved Harvard Institute for International Development i 1996.
Etter seks år som foreleser innen regnskap og ledelse ved Botswana Institute of Administration and Commerce og University of Botswana begynte han å jobbe i Botswanas bank i 1990 som senior bankinspektør (Senior Bank Examiner) i avdelingen for tilsyn med banknæringen. Han ble leder for sentralbankens administrative tjenester i 1996, men gikk raskt tilbake til banktilsynsavdelingen, der han var sentral i oppbyggingen av et nytt rammeverk for banktilsyn etter at valutakontrollen ble opphevet. I 2003 forlot han sentralbanken for tre år, for å jobbe ved Financial Stability Institute i Den internasjonale oppgjørsbanken (BIS) i Sveits. Her jobbet han videre med bankreguleringer, banktilsyn og økonomisk stabilitet, og han koordinerte og ledet flere konferanser og seminarer innen banktilsyn.
Han ble utnevnt til visesentralbanksjef i 2006, med ansvar for regulering av banknæringen og tilsyn med bankene, samt bl.a. betalingsinfrastruktur, sikkerhet og valuta. Fra 2012 til 2016 ledet han også flere komiteer, bl.a. komiteen som utarbeidet en ny strategi for utvikling av finansnæringen (High-Level Inter-Agency Committee for the Financial Sector Development Strategy), Valutadesignkomiteen, arbeidsgruppen for nasjonale betalingssystemer og komiteen for reguleringspolitikk (Regulatory Policy Committee). Han jobbet også sammen med Det internasjonale pengefondet og Verdensbanken for å utvikle effektive banktilsynsprinsipper i enkelte afrikanske land. 
Den 21. oktober 2016 overtok han som sentralbanksjef, og overtok da etter Linah Mohohlo.
Srinagar (distrikt)

Demografi

Ved folketellingen i 2011 var det 1 269 751 innbyggere i distriktet, mot 1 027 670 ti år tidligere i 2001. Den urbane befolkningen utgjør 98,73 % av befolkningen.
Barn i alderen 0 til 6 år utgjorde 12,28 % i 2011. Antallet jenter i den alderen per tusen gutter var 869.
Dr. Dolittle 2

Handling

Dr. John Dolittle (Eddie Murphy) kommer hjem fra Frankrike, og han gir en kameleon, som heter Pepito, som gave til datteren Maya (Kyla Pratt). Datteren Charisse (Raven-Symone) fyller 16 år, men hun gjør det ikke særlig bra på skolen. Som straff, tar faren mobiltelefon hennes. Senere kommer kjæresten hennes, Eric (Lil 'Zane), bort. En vaskebjørn, Joey (stemmen til Michael Rapaport), forteller dr. Dolittle at en bever ønsker å snakke med ham. Han møter beveren (stemmen til Richard C. Sarafian) som viser ham at skogen hans holder på å bli hogd ned. John planlegger å redde skogen ved å få en utryddningstruet kvinnelig bjørn og en hann-bjørn til å slå seg ned i skogen for å redde arten deres. 
John prøver å få sirkus-bjørnen Archie til å reise ut i skogen for å bli en ekte bjørn, men John er redd for at Archie aldri kommer til å fungere som en ekte bjørn. Deretter, tar John med familien sin til skogen på ferie for resten av måneden. John prøver å trene Archie til å bli en ekte bjørn, og samtidig som han er opptatt med dette, skal de andre dyrene i skogen forhindre Charisse og Eric fra å ha sex. I tillegg må Archie finne en måte å vinne Ava`s hjerte, og han prøver å få hennes oppmerksomhet ved å synge en sang samtidig som han sitter i et tre. Men han er alt for tung, så han faller ned. Archie nekter deretter å komme ut av hulen sin fordi han mener at han dummet seg ut foran Ava. 
I mellomtiden, prøver Lucky å vekke interessen til en attraktiv kvinnelig ulv som ikke blir interessert i ham før Lucky urinerer rundt hennes territorium. Rett før ulven skal gå ut med Lucky, kommer en annen hann-ulv, og begge ulvene går sin vei. Mr. Potter, eier av to tømmer-selskaper, prøver å gjøre flere avtaler med John slik at han kan hogge ned skogen. Datteren Charisse begynner å hate livet i skogen, og hun er irritert over faren sin som snakker med dyrene. I mellomtiden går Archie etter en bikube ved et veltet tre, og han klarer å få ut litt honning. Senere blir Archie skutt med en beroligende pil avfyrt av Mr. Potter`s lærling. Etter å ha fått informasjon fra en røyskatt (stemmen til Andy Dick) om hva som skjedde, besøker han Archie ved en kennel hvor de mener at bjørnen kan være for farlig å bli satt fri. Han kommer til å bli solgt til et meksikansk sirkus. Senere innser John at Charisse har utviklet sin fars gave å kommunisere med dyr.
John samler alle dyrene til et møte i skogen. De vil ikke gi opp uten kamp, og alle er enige om å gjøre det de kan for å hjelpe Archie. Dyrene, ledet av Charisse, Eric og Maya, gjør opprør mot de lokale tømmerhoggerne, og dyrene ved sirkuset hjelper til med å befri Archie. Mr. Potter og hans lærling blir deretter angrepet av noen av dyrene, blant annet av rotter, en flåte av duer, og en sverm av bier. Til slutt går tømmerhoggerne med på en avtale, og Dr. Dolittles og dyrene redder hele skogen utenfor San Francisco. Archie og Ava slår seg ned sammen, parer seg og får bjørneunger i skogen.
Zhongxiang

Zhongxiang (kinesisk: 钟祥; pinyin: Zhōngxiáng) er et byfylke i byprefekturet Jingmen i provinsen Hubei i Folkerepublikken Kina. 
Befolkningen var på 1 060 684 innbyggere i 1999.
Byfylket har fått tilnavnet «det lange livs by». Det har Kinas høyeste gjennomsnittlige levetidsforventning, på 75,9 år.

Historie

Zhongxiang er en av Chu-kulturens vugger. Den var den alternerende hovedstad for Chu-riket under vår- og høstannalenes tid og de stridende staters tid.
Ettersom Ming- keiseren Jiajing (regj. 1521–1567) ble født i og bodde i fylket før han tiltrådte, ble det prefekturet som Zhongxiang var sdministrasjonsstad for (Chengtian) et av de tre større prefekturer som ble direkte understilt sentralregjeringen. Straks han hadde inntatt keisertronen utropte Jiajing-keiseren retroaktivt sin døde far Zhu Youyuan (1476–1519) til Gongruixian-keiseren; hans mor ble enkekeiserinne Zhangsheng. De ble begravd i et overdådig mausoleum, kjent som Xianlinggraven, noen få kilometer nordøst for Zhongxiang. Mausoleet er nå et turistmål og ble i 2000 del av UNESCOs verdensarvsliste.  Gravområdet er på 136 hektar og er omgitt av høye murer. Byggingen begynte i 1519 og var ikke ferdig før i 1540. Anlegget minner om Minggravene nær Beijing, men dekker et større areal. Den er den enmeste Ming-grav som er blitt oppdaget i Sør-Kina, og omtales ofte som den 15. Ming-graven.
Studentteateret Immaturus

Studentteateret Immaturus er bergensstudentenes teatergruppe. Organisasjonen ble stiftet i 1990 under navnet Studentteateret i Bergen, men skiftet i 1995 navn. Immaturus er en driftsorganisasjon ved studentkulturhuset Det Akademiske Kvarter. Den har over 100 aktive medlemmer.
Teateret har satt opp en rekke kjente stykker, blant annet Franz Kafkas Prosessen og Samuel Becketts Mens vi venter på Godot. Teateret har også vært scene for flere urfremføringer, blant annet Ingvill Skjold Thorkildsens Myren (2005) og norgespremierer (bl.a Steve Martins 'Picasso på Lapin Agile' og Peter Barnes's 'Latter!')  I anledning Ibsen-året satte Immaturus i 2006 opp Samfundets støtter.
Målvedtak i fylker og kommuner

Oversikt over vedtak i kommuner og fylkeskommuner som er innrapportert til Kultur- og kirkedepartementet etter lov 11. april 1980 nr. 5 om målbruk i offentlig tjeneste § 5.
Almunia

Almunia er en italiensk produsent-duo bestående av Leo Ceccanti (gitarer, bassgitarer og vokal) og Gianluca Salvadori (programmering og turntables). Debutalbumet New Moon, som ble gitt ut i 2011 av det britiske plateselskapet Claremont 56, har blitt beskrevet som «nu-disco», «nu-balearic» og «en søt berusende blanding av overdubbet disco, gitarer og utpsykede grooves».
Vingevandring

Vingevandringens begynnelse

Den tidligst kjente vingevandringen foregikk under en flyvning i England med et biplan bygget av oberst Samuel Franklin Cody i 1911. Han ønsket å demonstrere på Laffan's Plain at hans fly, et Flying Cathedral-biplan var meget stabilt, selv med en passasjer stående på vingen tre meter fra flyets massesenter.
Den første vingevandreren som utførte vågale stunt var den 26-år gamle Ormer Locklear. Legenden vil ha det til at han først klatret ut på den nedre vinge mens hans pilot øvde i Army Air Service under første verdenskrig og Ormer klatret ut av cockpit og gikk på vingen når det var mekaniske probleme som måtte løses.
Den 8. november 1918 vinket Locklear til tilskuere ved Barron Field i Texas, med dristige stunts. I de flyvende sirkusenes dager utfordret vingevandrere stadig hverandre. Selv vedgikk de at vitsen var at noen av tilskuerne betalte, eller muligens at de ville se en som omkom.
Etter disse demonstrasjoner fortsatte vingevandrere å spille en viktig rolle i Army Air Corps (nå U.S. Air Force). De gjennomførte også den første lufttanking. I 1921 festet Wesley May en bensinkanne på ryggen og gjennomførte tankingen
Noen av disse tidlige artister ble populære: Tiny Broderick, Gladys Ingles, Eddie Angel, Virginia Angel, Mayry Carson, Clyde Pangborn, Lillian Boyer, Jack Shack, Al Wilson, Fronty Nichols, Spider Matlock, Gladys Roy, Ivan Unger, Jessie Woods, Bonnie Rowe, Charles Lindbergh og Mabel Cody (niese til Buffalo Bill Cody).
Åtte vingevandrere døde i en relativ kort periode i vingevandringens første år. Pioneren Ormer Locklear omkom 1920 mens han utførte et stunt for en film.
Variatianter av vingevandring ble vanlig, med stunts som å stå på hendene, henge etter tennene og gå fra ett fly til et annet. I en artikkel i Popular Aviation i 1931 ble det skrevet om en vingevandrer som inspiserte eller reparerte understellet på et fly som fløy opp ned. Til slutt begynte vingevandrere å flytte varer fra en bil, en båt eller et tog i fart. Andre varianter omfattet fallskjermhopp i fritt fall, utløste skjermen i siste minutt.

Etter andre verdenskrig

Den 14. november 1981, under et arrangement organisert av Martin Caidin ble det satt uoffisiell verdensrekord med 19 mann vingevandrende på venstre vinge på en Junkers Ju 52 i flukt.
Elisabeth av Herford

Elisabeth av Herford (født 26. desember 1618 i Heidelberg, død 11. februar 1680 eller 8. oktober 1680) var den eldste datter av kurfyrst Fredrik V av Pfalz og hans gemalinne Elisabeth.
Elisabeth ble oppdratt av sin bestemor, kurfystinne Juliane, prinsesse av Oranien, og etter 1627 av sin mor i Haag. Hun valgte tidlig å vie sitt liv til vitenskapen og filosofien, og var i kontakt med Anna von Schürmann, før hun ble elev av René Descartes, som hun brevvekslet med til hans død.
Etter i lengre tid å ha bodd ved hoffet til sin fetter, kurfyrst Fredrik Wilhelm av Brandenburg, og deretter i Kassel, ble hun 1661 valgt til koadjutor til riksabbediet Herford, og 1667 ble hun abbeddisse.
Ettersom hun vendte seg stadig mer i en svermerisk-mystisk retning, mottok hun i  1670 Labadistene, senere også kvekerne i Herford. Dette førte til misnøye blant den lutherske befolkningen i området.
Tejgaon Airport

Tejgaon Airport (ICAO: VGTJ) i Dhaka, Bangladesh var landets eneste internasjonale flyplass før byggingen av Chittagong internasjonale lufthavn.

Historie

Storbritannia hadde bygget en militær flystripe på Tejgaon under andre verdenskrig som støtte for de militære styrkene i Kohima og andre steder i Myanmar.
Kort tid etter andre verdenskrig bygde britiske myndigheter flyplasser for det indiske flyvåpens (RIAF) stasjon i Dhaka, og også på andre sårbare plasser på bengalsk territorium. Byggingen av Tejgaon Airport ble igangsatt i 1941. Flystripen på Tejgaon hadde fasiliteter for vedlikehold av fly som ble benyttet av RAF. Etter 1947 ble Tejgaon Airport den første sivile i Øst-Pakistan og base for Pakistan Air Force. I dag utgjør den en del av BAF (Bangladesh Air Force). Etter at sivil trafikk ble overført til Dhaka internasjonale lufthavn i 1981 ble Tejgaon overført til Bagladesh Air Force.
Romeo y Julieta

Romeo y Julieta er opprinnelig et cubansk sigarmerke som ble utviklet i 1875 av Inocencio Alvarez og Mannin Garcia,oppkalt etter William Shakespeares berømte unge elskere Romeo og Julie.
Nå er det snakk om to sigarmerker et produsert på Cuba for Habanos SA, Cubas statseide tobakkfirma. Det andre produseres i Den dominikanske republikk for Altadis SA.
Romeo y Juleta finnes også i dag som portionsnus, med samme kvalitetstobakken fra cuba og vann fra norge på ingredienselisten.